Vana Tallinn (raamatusari)
"Vana Tallinn" on Eestis ilmuv ajalookultuuri aastaraamat, mis ilmus aastatel 1936–1939 ning uuesti 1991. aastast. Aastaraamatu ilmumise algatas Tallinna Ajaloo Selts, toimetuse moodustasid aga Tallinna Linnaarhiivi töötajad Paul Johansen, Rudolf Kenkmaa ja Hugo Peets; pärast Johanseni lahkumist Saksamaale liitus toimetusega ka Arnold Süvalep. 1940. aastal peatas Nõukogude okupatsioonivõim "Vana Tallinna" väljaandmise. Aastaraamat "Vana Tallinn" hakkas jälle ilmuma alates 1991. aastast, väljaandmise taastajaks ja peatoimetajaks oli Rimo Pullat, kes selle eest sai ühena esimestest ka Tallinna aukodaniku tiitli. 2015. aastast on aastaraamatu peatoimetaja Juhan Kreem, toimetuse liikmed aga Tiina Kala, Lea Kõiv ja Tõnis Liibek. Raamatusarjas ilmunud raamatutes kajastatakse Tallinna ajalugu, mälestisi, arhitektuuriajalugu, kultuuriajalugu, vanalinna, aga ka linnaajalugu laiemalt. Lisaks on ilmunud ülevaateid ajaloo ja arhiivindusega seotud sündmustest. Avaldatud artiklite ja uurimuste resümeed avaldatakse sõltuvalt artikli originaalkeelest kas eesti, saksa või inglise keeles.